หารายได้พิเศษ ช่วงปิดเทอม
โดย...ชัตน์วรี
15 เม.ย. 2558

โดย...ชัตน์วรี
ปิดเทอมนี้ นิสิต นักศึกษาระดับอุดมศึกษา จะทำอะไรดี จะดีกว่าไหมหากใช้เวลาว่างให้เป็นประโยชน์ รู้จักรับผิดชอบตัวเอง หารายได้พิเศษระหว่างปิดเทอม เพื่อช่วยแบ่งเบาภาระพ่อแม่ หรือหาเงินเพื่อใช้จ่ายส่วนตัว เท่กว่ากันเยอะเลย 
การทำงานพาร์ตไทม์ (Part time) ระหว่างการเรียนหรือช่วงปิดเทอม นอกจากจะทำให้เสริมสร้างประสบการณ์ชีวิต เตรียมพร้อมก้าวสู่การเป็นผู้ใหญ่ และความสามารถรับผิดชอบตัวเอง แถมยังได้เป็นเครดิตประวัติประสบการณ์ทำงานตัวเองในการไปสมัครงานอื่นๆ เมื่อจบการศึกษา
เริ่มต้นที่จะคิดทำงานพาร์ตไทม์ก็แสนง่าย เพียงคลิกเว็บไซต์หางานที่ตนเองชอบและถนัดได้ตามใจชอบ ก็มีสารพัดงานให้เลือก ก็สมัครได้เลย
ส่วนใหญ่ห้างสรรพสินค้าต่างๆ และร้านอาหารฟาสต์ฟู้ดชื่อดังๆ ทุกยี่ห้อ ก็เปิดกว้างยินดีรับพนักงานพาร์ตไทม์อยู่เสมอในหลายสาขา ซึ่งก็มีข้อดีที่มีสาขามากมายกระจายอยู่ทั่วภูมิภาค ใครที่บ้านไกลก็สามารถเลือกทำสาขาใกล้บ้านได้ หรือเลือกทำในสาขาที่สะดวกต่อการเดินทาง ส่วนใหญ่มีร้านอยู่ในห้างสรรพสินค้าชั้นนำ ทำให้เรามีตัวเลือกมากขึ้นในการเลือกสถานที่ทำงานนั่นเอง
สำหรับค่าตอบแทนพาร์ตไทม์ส่วนใหญ่จะอยู่ที่ชั่วโมงละ 40-47 บาท ปิดเทอมหยุด 1-2 เดือน อย่างน้อยทำงานวันละ 4-8 ชม. ก็น่าจะมีรายได้ไม่ต่ำกว่า 160-320 บาท/วัน หรือเดือนละ 4,800-9,600 บาท ถ้ารวมเบี้ยขยันและทิปก็น่าจะมีรายได้ประมาณ 1-1.2 หมื่นบาท/เดือน
ปัจุบันคณะกรรมการค่าจ้าง กระทรวงแรงงาน ได้กำหนดอัตราค่าจ้างรายชั่วโมงสำหรับนักเรียน นิสิต และนักศึกษา จะต้องไม่ต่ำกว่า 40 บาท/ชม. และกำหนดให้นายจ้างประกันรายได้ด้วยการจ้างงานไม่ต่ำกว่าวันละ 4 ชม. เพื่อสร้างมาตรฐานทางสังคม รับมือค่าครองชีพที่เพิ่มสูงขึ้น
นอกจากนี้ ห้ามไม่ให้ผู้ที่มีอายุต่ำกว่า 15 ปีทำงาน ห้ามไม่ให้นักเรียน นิสิต และนักศึกษา ทำงานในสถานที่อันตราย สถานที่เล่นการพนัน สถานบันเทิงยามค่ำคืนที่มีการจำหน่ายเครื่องดื่มแอลกอฮอล์ สถานอาบน้ำ นวด หรืออบตัว
เชิญชวนน้องๆ ลองมาทำงานพาร์ตไทม์ดู มาเรียนรู้จากประสบการณ์ชีวิต บทเรียนนอกตำราในมหา’ลัยชีวิต เพื่อเตรียมพร้อมการเริ่มต้นกับชีวิตการทำงานจริงๆ